कुशलको अलराउन्ड प्रदर्शन
कुशल भुर्तेल बल र ब्याट दुवैबाट चम्केपछि नेपालले एसीसी इमर्जिङ एसिया टिम्स कप क्रिकेटमा बुधबार यूएई ‘ए’ माथि ३ विकेटको जित निकालेको छ । यद्यपि यो सान्त्वना जितभन्दा बढी केही रहेन । प्रतियोगिताको समूह ‘बी’ मा लगातार दुई खेल गुमाएपछि नेपालले यो नतिजा आत्मसात् गरेको हो ।
काठमाडौँ — कुशल भुर्तेल बल र ब्याट दुवैबाट चम्केपछि नेपालले एसीसी इमर्जिङ एसिया टिम्स कप क्रिकेटमा बुधबार यूएई ‘ए’ माथि ३ विकेटको जित निकालेको छ । यद्यपि यो सान्त्वना जितभन्दा बढी केही रहेन । प्रतियोगिताको समूह ‘बी’ मा लगातार दुई खेल गुमाएपछि नेपालले यो नतिजा आत्मसात् गरेको हो ।यस खेलअगाडि नै प्रतियोगितामा नेपालको चुनौती समाप्त भइसकेको थियो । नेपालले जितका लागि १ सय ५८ रनको लक्ष्य पाएकोमा त्यसलाई २३ ओभरमा ७ विकेट गुमाएर पूरा गरेको थियो । त्यसमा ओपनर कुशलले ७१ रन बनाए । उनले ४३ बल सामना गर्दा ९ चौका र ४ छक्का प्रहार गरे । नेपालको सुरुआत भने राम्रो रहेन । अर्का ओपनर अर्जुन साउद शून्यमै आउट भए । त्यसपछि कुशलले देव खनालसँग दोस्रो विकेटका लागि ९८ रनको ठोस साझेदारी गरेका थिए । यो नै जितको आधार बन्यो । देवले २४ रनको योगदान दिए । उनले चार चौका प्रहार गरे । सन्दीप जोराले दुई छक्का र एक चौकासहित २४ रन नै जोडेका थिए ।यूएईका बलरमध्ये स्पिनर मोहम्मद फराजुद्दिन सर्वाधिक सफल रहे । उनले ३६ रनमात्र खर्चेर ५ विकेट लिए । त्यसअघि यूएई पहिले ब्याटिङ गर्दै ४४.१ ओभर मात्रै टिक्यो । टोलीको खातामा १ सय ५७ रनमात्र चढेको थियो । कुशल यसमा भने बलबाट नायक रहे । उनले पूरा १० ओभर बलिङ गरे । त्यसमा ४० रन खर्चेर ६ विकेट लिए । उनी स्वाभाविक रूपमा खेलका प्लेयर अफ द म्याच रहे । मौसम ढकालले २, पवन सर्राफ र कुशल मल्लले समान एक विकेट लिए ।यूएईका लागि ब्याटबाट सर्वाधिक रन जोड्न खेलाडी रहे ओपनर लवप्रित सिंह । उनले ५२ रन बनाए । त्यसमा ६ चौका र १ छक्का सामेल थियो । नेपाल प्रतियोगिताको आफ्नो पहिलो खेलमा पाकिस्तान ‘ए’ सँग ६ विकेटले पराजित भएको थियो । त्यसपछि भारतसँगको खेलमा नेपालको हारको अन्तर ९ विकेट रह्यो । नेपालकै समूहका रहेको अर्को खेलमा भारत ‘ए’ ले पाकिस्तान ‘ए’ लाई ८ विकेटले हराएको छ । पाकिस्तान २ सय ५ रनमा अलआउट भएको थियो । भारतले ३६.४ ओभरमा २ विकेट गुमाई २ सय १० रन बनाएको थियो । भारत समूहमा शतप्रतिशत जितसाथ सेमिफाइनल पुग्यो । पाकिस्तान समूह उपविजेता भयो ।अर्को समूहबाट श्रीलंका ‘ए’ र बंगलादेश ‘ए’ सेमिफाइनल पुगेका छन् । अब शुक्रबार हुने सेमिफाइनलमा भारतले श्रीलंका र पाकिस्तानले बंगलादेशविरुद्ध खेल्नेछन् ।